Diari Oficial de la Generalitat Valenciana


Sumari del DOGV 2274, del 25-05-1994 (1994/831528)

ORDRE de 25 d'abril de 1994, de la Conselleria d'Educació i Ciència, per la qual es convoca un concurs d'ajudes a projectes de formació del professorat a centres.
------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/04/25/(7)/dof/vci/html**

### Dades del document

Número de DOGV
:   2274

Data del DOGV
:   25-05-1994

Secció del DOGV
:   DISPOSICIONS GENERALS

Número del document
:   1994/831528


Data del document
:   25-04-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 25 d'abril de 1994, de la Conselleria d'Educació i Ciència, per la qual es convoca un concurs d'ajudes a projectes de formació del professorat a centres. [94/3300]  
Segons el que disposa la Llei Orgànica d'Ordenació General del Sistema Educatiu (LOGSE) en l'article 57, les administracions educatives han de fomentar l'autonomia pedagògica i organitzativa dels centres i afavoriran i estimularan el treball en equip del professorat.  
Aquest treball en equip del professorat és necessari per a l'elaboració del projecte educatiu de centre, els projectes curriculars d'etapa i per al desenvolupament dels diferents nivells de concreció curricular.  
En aquest sentit, un dels objectius fonamentals de la Conselleria d'Educació i Ciència, en el camp de la formació del professorat, és promoure i estimular actuacions executades per equips de professors d'un o més centres amb l'aval dels consells escolars respectius, per a la qual cosa cal facilitar els recursos necessaris als claustres que compartint les necessitats de formació i arribant-ne a un consens en un projecte comú, generen dinàmiques de treball que repercuteixen en la millora de funcionament de la institució escolar.  
La formació dels professors als centres docents pot respondre a dues modalitats:  
Projectes proposats pels mateixos centres i que sorgeixen de la reflexió sobre la pràctica educativa. És el col·lectiu d'ensenyants qui planifica de manera autònoma la seua formació. Són aquests projectes els que regula aquesta convocatòria.  
Projectes oferits pels centres de professors. En aquesta modalitat, els centres de professors coneixedors de les necessitats de formació del professorat, ofereixen un ventall de projectes destinats als equips docents dels centres. Aquest tipus de projectes, que no es recullen a la present convocatòria, es faran públics pels CEP als centres del seu àmbit d'influència.   
Per tot això, fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,  
ORDENE:  
Primer. Convocatòria  
Es convoca un concurs de projectes de formació del professorat en centres, dirigit a centres públics i privats concertats de nivells no universitaris de la Comunitat Valenciana, i s'aproven les modalitats i les bases per les quals es regirà, que s'inclou com a annex I d'aquesta ordre.  
Segon. Finançament  
El finançament serà a càrrec del capítol II dels programes pressupostaris 421.30, per una quantitat màxima de 23.462.455 de pessetes i del capítol IV, línia 1.396 del programa 421.30, per una quantitat màxima de 2.500.000 pessetes, de l'exercici de 1994.   
Tercer. Resolució  
El termini màxim per a resoldre les sol·licituds serà de tres mesos. Si no recau resolució expressa en el termini establert, les sol·licituds s'entendran desestimades, sense perjudici del que es dispose quan es dicte la resolució expressa.  
DISPOSICIONS FINALS  
Primera   
Es delega en la Direcció General d'Ordenació i Innovació Educativa la resolució de la convocatòria que és objecte d'aquesta ordre.  
Segona   
Aquesta ordre entrarà en vigor l'endemà de seua publicació en el Diari Oficial de la Generalitat Valenciana.  
València, 25 d'abril de 1994  
El conseller d'Educació i Ciència,  
JOAN ROMERO GONZÁLEZ  
ANNEX I  
Bases de les ajudes a projectes de formació  
del professorat a centres  
Primera. Objecte dels projectes   
El projecte de formació del professorat en centres és un dels instruments per atendre les necessitats de formació d'un equip o grup de professors que imparteix la docència en un centre educatiu, amb l'objectiu de millorar-hi la qualitat de l'ensenyament. Les propostes de formació, elaborades per iniciativa d'un equip docent, es faran explícites en un projecte comú que haurà de ser acceptat pel claustre i aprovat pel consell escolar.  
Segona. Tipus de projectes.  
Els centres participants podran sol·licitar una de les modalitats següents:  
1.Elaborar un projecte.  
2.Prorrogar un projecte. Únicament per als projectes seleccionats en la convocatòria de 1993.  
En qualsevol cas, hauran d'atendre a les següents característiques:  
- Els projectes que es presenten s'hauran d'inserir en la programació general anual.  
- Els projectes seran proposats per la majoria de l'equip docent quan l'objectiu siga la formació per a l'elaboració del projecte educatiu del centre o del projecte curricular d'etapa. Quan l'objectiu siga treballar al voltant d'elements específics del currículum podran sol·licitar-ho grups de professors d'un o més centres.  
Així mateix, es preveurà també l'elaboració de projectes de diversos centres incomplets en zona rural.  
Els projectes de formació podran tractar els aspectes següents:  
a)Preparació teòrica i pràctica de grups de professors per a l'elaboració del projecte educatiu de centre que preveja la definició de línies educatives pel que fa als temes següents:  
1. Concreció a la realitat del centre de les finalitats i intencionalitats educatives.  
2. Disseny particular del programa d'educació bilingüe.  
3. Criteris bàsics que orienten l'organització del centre, la participació dels diversos estaments de la comunitat escolar i la coordinació amb els serveis educatius de la zona.  
4. El reglament de règim interior del centre.  
b) Formació teòrica i pràctica d'equips docents per a l'elaboració o revisió del projecte curricular d'etapa.  
c) Formació per a realitzar desplegaments curriculars parcials en una o diverses àrees, matèries o investigacions sobre qualsevol element del procés d'ensenyament o d'aprenentatge. Aquesta formació pot ser nivellar o internivellar i pot desenvolupar els aspectes següents:  
1. Actualització científica i didàctica en les àrees o matèries.  
2. Desenvolupament de plantejaments interdisciplinaris.  
3. Metodologia i estratègies globalitzadores.  
4. Criteris, estratègies i instruments d'avaluació del procés d'ensenyament-aprenentatge.   
5. Anàlisi i elaboració de materials curriculars.  
6. Utilització de noves tecnologies com a recurs didàctic.  
7. Formació tecnològica i pràctica en les àrees, matèries i mòduls de formació professional de grau mitjà i superior.  
8. Elaboració de projectes de transició a la vida activa d'acord amb les directrius europees.   
9. Adaptacions curriculars per a alumnes amb necessitats educatives especials.  
10. Projecte d'avaluació del centre.  
11. Elaboració de projectes d'acció interinstitucionals tendents a compensar les desigualtats sòcio-culturals en educació.  
12. Metodologia i estratègies d'atenció a la diversitat.  
Tercera. Durada   
Els projectes es realitzaran al llarg del curs escolar 1994-95. Si les característiques d'un projecte exigeixen una durada major, s'indicaran les etapes i els resultats per a cada curs acadèmic i podrà ser prorrogat en la següent convocatòria.  
Quarta. Participants  
Podran participar en aquest concurs els centres públics o privats concertats de la Comunitat Valenciana dels ensenyaments següents:  
- Educació Secundària, BUP, FP i Ensenyaments de Règim Especial.  
- EGB i Primària.  
- Educació Especial.  
- Educació Infantil.  
- Educació de les Persones Adultes.  
Cinquena. Termini i formalització de les sol·licituds   
El termini de presentació de sol·licituds serà de 30 dies naturals a partir de l'endemà de la publicació d'aquesta ordre en el Diari Oficial de la Generalitat Valenciana.  
Les sol·licituds i la documentació complementària podran presentar-se al Registre General de la Conselleria d'Educació i Ciència i de les Direccions Territorials d'Educació o a les Oficines d'Iniciatives i Reclamacions de la Generalitat Valenciana, sense perjudici del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; si, fent ús d'aquest dret, l'expedient es tramet per correu, es presentarà en sobre obert per tal que el funcionari puga posar la data i el segell de correus abans de ser certificat.  
Sisena. Sol·licituds i documentació  
Tant les sol·licituds com la documentació complementària es lliuraran en doble exemplar.  
Les sol·licituds s'ajustaran, obligatòriament als punts següents:  
1. Model de l'annex II, especificant-hi:  
- Títol del projecte.  
- Dades del centre/centres.  
- Dades del membre del claustre que coordine el projecte.  
- Dades del professorat participant.  
- Ajuda sol·licitada.   
- Durada en hores.  
2. S'hi adjuntaran els documents següents:  
- Certificat del secretari o secretària en què transcriu literalment l'apartat de l'acta del Claustre on conste l'acceptació del projecte i el compromís d'adoptar les mesures escaients per a la seua realització.  
- Certificat del secretari o secretària en què transcriu literalment l'apartat de l'acta del consell escolar del centre on conste l'aprovació del projecte i el compromís d'adoptar les mesures escaients per a la seua realització.  
Si el projecte implica més d'un centre, caldrà especificar les dades anteriors per cadascun dels centres participants. A més, haurà d'indicar-se el centre que a efectes econòmics coordine el projecte.  
3. A més s'haurà d'especificar:  
- Etapes o nivells als quals s'adreça.   
- Objectius.  
- Metodologia.   
- Programació, fases, durada i temporalització. Es determinarà en aquest apartat les hores previstes, entre 30 i 80 per curs, per al desenvolupament del projecte.  
- Indicadors i descripció del procés d'avaluació.  
- Pressupost global del projecte, detallat i explicitat.  
4. Cas de sol·licitar pròrroga de projecte s'especificaran únicament els documents assenyalats als apartats 1 i 2 i la documentació següent:  
- Informe de la persona que coordine el projecte en què es resumeix el treball realitzat durant els dos primers trimestres del curs i també la justificació de la necessitat de prorrogar el projecte.  
Aquells projectes que per al seu desenvolupament requereixen l'assessorament i la col·laboració de persones o institucions, hauran d'adjuntar un escrit, d'aquests agents externs, on conste la seua acceptació i la planificació de les seues intervencions.  
Setena. Selecció de projectes   
Es constituirà una comissió que estudiarà les sol·licituds, elaborarà les llistes provisionals, resoldrà les eventuals reclamacions i elevarà a la Direcció General d'Ordenació i Innovació Educativa la proposta definitiva. La comissió estarà composta per:  
President:  
- El Director General d'Ordenació i Innovació Educativa o persona en qui delegue.  
Vocals:  
- Els caps del Servei Territorial d'Educació de les Direccions Territorials d'Alacant, Castelló i València.  
- Un tècnic o tècnica del Servei de Formació del Professorat designat pel director general d'Ordenació i Innovació Educativa.  
- El cap de la Secció de Formació Permanent del Servei de Formació del Professorat que actuarà com a secretari.  
La Comissió de selecció disposarà la constitució de comissions de selecció territorials a l'efecte de valorar els projectes. Aquestes comissions estaran formades, en cadascuna de les direccions territorials, pels membres següents:  
- El cap del Servei Territorial d'Educació que actuarà com a president.  
- Un inspector o inspectora d'educació, amb destinació a la província, designat pel director territorial corresponent.  
- Un director o directora d'un col·legi d'educació primària i un director o directora d'un centre d'ensenyaments mitjans, designats pel director territorial corresponent.  
- Tres assessors o directors de CEP, designats pel director general d'Ordenació i Innovació Educativa.  
- Un tècnic o tècnica del Servei d'Ensenyaments en Valencià, designat pel director general d'Ordenació i Innovació Educativa.  
- Un tècnic o tècnica del Servei de Formació del Professorat designat pel director general d'Ordenació i Innovació Educativa.  
- Un funcionari de la Direcció Territorial d'Educació, designat pel director territorial corresponent, que actuarà com a secretari de la comissió, amb veu però sense vot.  
A les reunions de la comissió podrà assistir un representant de cadascun dels sindicats que formen part de la Mesa Sindical Sectorial d'Educació, amb veu però sense vot.  
Als efectes d'agilitar el procés de baremació, el president o presidenta de cada comissió territorial designarà les subcomissions tècniques necessàries per a aquest fi. Aquestes subcomissions es constituiran als diferents centres de professors.   
Les esmentades comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
Vuitena. Criteris de selecció   
Els projectes presentats seran seleccionats d'acord amb els criteris següents:  
a) Vinculació i afavoriment del desplegament del nou sistema educatiu.(màxim 2 punts)  
b) Afavorir la normalització lingüística, especialment l'elaboració de materials curriculars en valencià. (màxim 2 punts)  
c) Explicitació dels criteris d'avaluació del projecte.(màxim 2 punts)   
d) Projecte elaborat conjuntament per mestres i professorat d'ensenyament secundari i dirigit a l'etapa 12-16. (màxim 2 punts)   
e) Viabilitat del seu desplegament.(màxim 2 punts)  
f) Adequació al context sòcio-cultural del centre/centres. (màxim 2 punts)  
g) Major percentatge de professors del centre/centres implicats al projecte.(màxim 2 punts)  
h) En igualtat de condicions es prioritzarà:  
- Els centres que no hagen estat seleccionats en convocatòries anteriors.  
- Els centres CAES i centres amb projectes de compensació educativa aprovats per convocatòria.   
- Els centres d'immersió lingüística.  
- Els centres que integren alumnes amb necessitats educatives especials.  
Novena. Publicació de la resolució  
La relació provisional dels projectes seleccionats es farà pública al tauler d'anuncis de la Conselleria d'Educació i Ciència, als de les Direccions Territorials d'Educació i als dels Centres de Professors.  
Hi haurà un termini de 8 dies naturals per reclamar davant la comissió de selecció. Aquesta resoldrà les reclamacions de la llista provisional i elevarà la proposta definitiva al director general d'Ordenació i Innovació Educativa qui resoldrà la convocatòria per delegació del conseller.  
Tant en la resolució provisional com en la definitiva, seran especificats els projectes seleccionats amb la quantitat assignada i els projectes no seleccionats amb indicació de la causa.  
La resolució definitiva serà publicada en el Diari Oficial de la Generalitat Valenciana.  
Deu. Coordinació i seguiment   
Els integrants de cada projecte designaran entre els seus membres un que hi actuarà com a coordinador o coordinadora.  
La persona que coordine el projecte es farà càrrec de les gestions adients per a l'elaboració i el desenvolupament del projecte seleccionat.  
La inspecció educativa, d'acord amb el seu pla d'activitats, realitzarà el seguiment dels projectes. Amb aquesta finalitat podrà demanar l'ajuda i l'assessorament necessaris. Elevarà un informe final abans del 30 de setembre de 1995 a la comissió d'avaluació que segons la base catorze es constituirà a cada centre de professors.  
Onze. Pagament de les ajudes  
1. L'import de les ajudes el proposarà la comissió seleccionadora a la vista de l'interés i de la qualitat dels projectes. Cada projecte es podrà dotar amb una quantitat màxima de 300.000 pessetes. En el cas de pròrroga de projecte, es podrà dotar aquest amb una quantitat màxima de 200.000 pessetes, fins i tot quan en un projecte participen diferents centres. L'ajuda es farà efectiva al centre que actue com a coordinador.   
En el desenvolupament del projecte podrà presentar-se per a la seua justificació econòmica les despeses següents:  
- Docència o assessorament per experts.   
- Material fungible  
- Bibliografia. Aquesta caldrà inventariar-la i dipositar-la a la biblioteca del centre.  
- Desplaçaments (tan sols en aquells casos en què el projecte es realitze en centres de distinta localitat o quan siga necessari per al desenvolupament d'alguna activitat)  
2. L'ajuda es farà efectiva quan es resolga el concurs, una vegada acceptada expressament l'ajuda econòmica mitjançant escrit de la direcció del centre. Els centres privats concertats hauran d'indicar també, tal com disposa la base tretze, la modalitat de justificació econòmica per la qual opten.   
Aquest escrit s'enviarà a la Direcció General d'Ordenació i Innovació Educativa en el termini de 30 dies naturals a partir de l'endemà de la publicació de la resolució al Diari Oficial de la Generalitat Valenciana.  
Els centres que no complisquen la condició assenyalada anteriorment es considerarà que renuncien a l'ajuda concedida.  
Cas de no ser lliurada, al Centre de Professors corresponent, la memòria final que recull els resultats del projecte, tal com s'indica a la base dotze, el centre estarà en l'obligació de reintegrar l'import de l'ajuda.  
3. Tota alteració de les condicions que es tenen en compte per a la concessió de les ajudes podrà donar lloc a la modificació de la resolució de concessió. Així mateix, seran causes de reintegrament de les quantitats percebudes, les previstes en l'article 47.9 de la Llei d'Hisenda Pública de la Generalitat Valenciana.   
Dotze. Obligacions dels beneficiaris   
L'acceptació de la realització d'un projecte aprovat implica, per part dels centres seleccionats, els compromisos següents:  
a) Realitzar el projecte durant el curs 1994-95.  
b) Presentar al centre de professors de la seua zona dos exemplars de la memòria final amb els resultats del projecte abans del 31 de juliol de 1995.  
La memòria final inclourà:  
1. Breu justificació del projecte.  
2. Objectius:  
- Proposats inicialment.  
- Aconseguits a l'acabament del projecte.  
3. Desplegament del projecte.  
En aquest apartat es farà constar, sintèticament, el treball realitzat en les diferents fases del projecte i també les implicacions organitzatives que el seu desplegament ha suposat.  
4. Conclusions i suggeriments.  
Es reflectiran els assoliments del projecte i la seua incidència en el centre docent, la valoració que l'equip de professors fa tant del procés com del producte i les propostes que per al futur es deriven de la realització del projecte, i també les necessitats de formació que l'equip demana.   
5. Memòria econòmica. Còpia de les factures que acrediten les despeses generades per raó del projecte de formació.   
6. Relació de professorat que ha participat en el projecte:  
- Professorat que ha realitzat el projecte.  
- Professionals i institucions que han impartit o coordinat la formació.  
S'adjuntaran les actes d'assistència, signades i amb el DNI dels participants, de les reunions de treball i de les activitats de formació.   
S'adjuntarà també una acta final d'assistència, segons el model de l'annex III.   
Tretze. Justificació de les despeses  
A.Per als centres públics.  
1. Atés el caràcter de sobredotació per despeses extraordinàries de funcionament, en els documents de control de l'activitat econòmica del centre hauran d'especificar-s'hi clarament els ingressos i les despeses que es produïsquen per raó del projecte de formació.  
2.En els projectes desenvolupats per dos o més centres, els recursos s'adjudicaran al centre coordinador, el qual procurarà que la distribució d'aquests es produïsca d'acord amb el projecte, i en serà responsable del control i la justificació.  
3.Els centres públics adjuntaran la justificació de l'import de l'ajuda concedida a la justificació anual que han d'efectuar d'acord amb l'Ordre de la Conselleria de Cultura, Educació i Ciència de 2 de maig de 1991 (DOGV núm. 1582 de 09.07.91).   
B. Per als centres privats concertats  
Els centres privats concertats, per tal de poder percebre l'ajuda atorgada hauran de justificar documentalment davant la Direcció General d'Ordenació i Innovació Educativa les despeses que, específicament, hi haja supossat el desplegament del projecte. A aquest efecte, els centres privats concertats podran optar per una de les següents modalitats de justificació:  
1. Justificació prèvia de l'ajuda.  
Els centres privats concertats hauran de presentar els documents d'índole econòmica que justifiquen les despeses, tenint en compte el que preveu la base onze, necessàries per al desplegament del projecte.  
La justificació s'efectuarà per un import igual o superior a l'ajuda concedida i exigirà amb caràcter previ la comunicació escrita a la Direcció General d'Ordenació i Innovació Educativa de l'opció per aquesta modalitat de justificació i de la renúncia expressa a la modalitat prevista a l'apartat   
2. Justificació a posteriori de l'ajuda.  
Per tal de poder transferir les quantitats concedides, sense justificació prèvia, per aplicació de l'article 47 del Decret de 26 de juny de 1991, pel qual s'aprova el text refós de la Llei d'Hisenda Pública, els beneficiaris hauran d'acomplir allò que tot seguit s'especifica:   
2.1 Presentar al servei territorial de la Conselleria d'Economia i Hisenda de la respectiva província un aval bancari per import de l'ajuda aprovada més un 10 per cent d'aquesta que servirà per a garantir l'ajuda i altres despeses i interessos de demora, en el supòsit que el beneficiari haja incomplert la normativa que regula l'ajuda.  
2.2 Presentar en la Direcció General d'Ordenació i Innovació Educativa, per tal que en quede constància i s'hi arxive, una fotocòpia compulsada de l'aval bancari, i també una còpia acreditativa d'haver efectuat el dipòsit de l'aval en el servei territorial de la Conselleria d'Economia i Hisenda.  
2.3 Especificar, en l'aval esmentat, com a única beneficiària la Direcció General d'Ordenació i Innovació Educativa de la Conselleria d'Educació i Ciència de la Generalitat Valenciana, la qual serà competent per a ordenar-ne l'execució o bé l'anul·lació i devolució a l'interessat, d'acord amb el grau de compliment dels requisits establerts per la normativa vigent.  
2.4 L'anul·lació i devolució de l'aval a l'interessat sols serà possible si el beneficiari ha presentat a la Direcció General d'Ordenació i Innovació Educativa la documentació d'índole econòmica prevista en aquesta ordre. S'estableix com a termini límit per a l'esmentada justificació el 30 de setembre de 1995.  
Els terminis per a la presentació de la documentació a què es refereix l'apartat 2.1, i també aquells que han de regir per a constituir l'aval i la seua posterior presentació davant la Direcció General d'Ordenació i Innovació Educativa, seran fixats en la resolució definitiva de la present convocatòria.  
Tota la documentació a què es refereixen els apartats anteriors haurà de ser original o fotocòpia compulsada.  
Catorze. Avaluació i certificació  
En cada centre de professors es constituirà una comissió d'avaluació composta per un inspector o inspectora de la circumscripció en l'àmbit territorial del CEP, designat pel director terrritorial corresponent, el director o la directora del centre de professors que actuarà com a president o presidenta, el director o la directora d'un dels centres que participen en la convocatòria designat per sorteig i dos assessors del CEP, una d'elles actuarà com a secretaria.   
La comissió podrà recaptar dels centres la informació que considere adient per a la correcta avaluació del projecte.  
Aquesta comissió, amb la comprovació prèvia que s'han complert les obligacions dels beneficiaris, tal com disposa la base dotze, i comptant amb els informes de la inspecció, elaborarà la següent documentació:  
- Les actes finals d'avaluació, segons l'annex IV perquè el centre de professors emeta els certificats corresponents. Als assistents se'ls podrà certificar entre 30 i 80 hores.   
- La relació de centres que no han complert amb les bases d'aquesta ordre perquè la Direcció General d'Ordenació i Innovació Educativa prenga les mesures adients.  
Els centres de professors arxivaran els originals a la secretaria i trametran una còpia d'aquesta documentació a la Direcció General d'Ordenació i Innovació Educativa, abans del 30 d'octubre de 1995.  
Quinze. Retirada de la documentació   
La documentació presentada pels centres no seleccionats podrà ser retirada de la Direcció Territorial d'Educació corresponent durant el mes següent a la publicació de la resolució en el Diari Oficial de la Generalitat Valenciana, directament per l'interessat o per una persona autoritzada com cal. Transcorregut aquest termini es perdrà tot dret sobre la documentació.  
Setze. Adaptació de l'horari a les necessitats de formació  
La Direcció Territorial corresponent autoritzarà un horari especial del centre, amb l'informe positiu previ del claustre i del consell escolar de cada centre que hi participe. El pla anual del centre arreplegarà les mesures adoptades per fer possible aquesta flexibilització, que no suposarà en cap cas reducció d'horari.  
Per a sol·licitar l'adaptació de l'horari docent a les necessitats de formació, els centres que més avall s'especifiquen hauran d'acollir-se al que disposen les instruccions de 1994, de les Direccions Generals d'Ordenació i Innovació Educativa i de Centres Docents per a l'organització i el funcionament dels centres docents que impartisquen ensenyaments de segon cicle d'Educació Infantil, Pre-escolar, Primària, General Bàsica i Educació Especial, mantinguts amb fons públics i dependents de la Conselleria d'Educació i Ciència de la Generalitat Valenciana, per al curs 1994-95.


Còpia Permalink ELI